Prof. RNDr. **Peter Fedor**, DrSc. (\* 4. jún 1976, Čadca) je slovenský ekológ, zoológ a vysokoškolský pedagóg.

Pôsobí na Katedre environmentálnej ekológie Prírodovedeckej fakulty UK v Bratislave. Od roku 2013 profesor. Od roku 2011 pôsobil na Prírodovedeckej fakulte ako prodekan pre doktorandské štúdium. Pod jeho vedením prebehla modernizácia a viaceré zmeny v doktorandskom štúdiu a najmä zjednodušenie a sprehľadnenie jeho administrácie. V roku 2019 sa stal dekanom fakulty.

Život
-----

Narodil sa v Čadci. V rokoch 1994 – 1999 absolvoval magisterské štúdium na Prírodovedeckej fakulte Univerzity Komenského v Bratislave v odbore environmentalistika.

Svoju pozornosť sústreďuje na výskum semiautomatizovaných umelo inteligentných systémov pre promptnú detekciu inváznych druhov s patogénnym a karanténnym potenciálom na poľnohospodársku krajinu, s osobitným zreteľom na rad *Thysanoptera*, ako aktuálny problém dopadu klimatickej zmeny v synergii s globalizáciou obchodu s biologickými komoditami.

Jeho pozornosť sa koncentruje aj na výskum vo viacerých „centrách endemizmu" a „biodiversity hotspots", v súčasnom období predovšetkým na región rovníkovej Afriky (Kamerun) a juhoamerických stolových hôr (Venezuela), v rámci ktorých sa podieľal na opise viacerých nových druhov pre vedu.

K najzaujímavejším patrí opis *Hydrolutos breweri*, ktorý sa ako zástupca fylogeneticky starobylej čeľade *Anostostomatidae* sekundárne adaptoval na troglobiontný a (semi)akvatický spôsob života v jaskynnom systéme Churí-tepui (Venezuela) prostredníctvom špecificky formovaného sternálneho plastrónu. Objav vzbudil pozornosť svetovej vedy, keď bol v roku 2011 oficiálne označený ako zoologický unikát v rámci Bio-fresh Cabinet of Freshwater Curiosities.

Publikácie
----------

Je autorom vyše 100 vedeckých článkov, 11 vedeckých monografií, 9 vysokoškolských učebníc a učebných textov a 200 iných publikácií.

Mimo univerzitné pôsobenie
--------------------------

Je členom Linnean Society in London, expertnej skupiny International Society for Pest Information a podpredsedom Slovenskej entomologickej spoločnosti.

Referencie
----------

1. 1 2 3 4   *Peter Fedor, prof. RNDr. PhD : životopis* [online]. Bratislava: PriF UK, [cit. 2019-02-18]. Dostupné online.
2. 1 2   *Peter FEDOR* [online]. Bratislava: PriF UK, [cit. 2019-02-18]. Dostupné online.
3. 1 2  Peter Fedor In:  *Osoby, ktoré získali titul na UK* [online]. Bratislava: Univerzita Komenského, [cit. 2019-02-18]. Dostupné online.
4. ↑  Redakcia, 2019: Excelentnosť si dokáže udržať len dynamická inštitúcia. Naša Univerzita, s. 18
5. ↑   Fedor, P. Malenovský, I. Vaňhara, J. Sierka, W. Havel, J. 2008. Thrips (Thysanoptera)identification using artificial neural networks. Bull. Entomol. Res. 98 (5), 437 – 447.
6. ↑  Fedor, P. Vaňhara, J. Havel, J. Malenovský, I. Spellerberg, I. 2009. Artificial intelli-gence in pest insect monitoring. Syst. Entomol. 34 (2), 298 – 400.
7. ↑  Derka, T. Fedor, P. 2010: *Hydrolutos breweri* sp.n. a new auatic Lutosini species (Orthoptera: Anostostomatidae) from Churí-tepui (Chimantá Massif, Venezuela), Zootaxa, 2653: 51 – 59
8. ↑   *Štruktúra* [online]. Bratislava: Slovenská entomologická spoločnosť pri SAV, [cit. 2019-02-18]. Dostupné online.

Externé odkazy
--------------

* Peter Fedor na stránkach Prírodovedeckej fakulty Univerzity Komenského

Autoritné údaje: * SNK: 176319